作者:陳宮妃嬪
標題:與顏浚冥會詩
內容:秋草荒臺響夜蛩，白楊凋盡減悲風。彩箋曾擘欺江總，綺閣塵消玉樹空。寶閣排雲稱望仙，五雲高豔擁朝天。清溪猶有當時月，應照瓊花綻綺筵。素魄初圓恨翠娥，繁華濃豔竟如何。南朝唯有長江水，依舊門前作逝波。簫管清吟怨麗華，秋江寒月綺窗斜。慚非後主題箋客，得見臨春閣上花。